Geskorste eerste burger hof toeBitsa Lenkopane, burgemeester van die Kagisano Molopo-munisipaliteit in Noordwes. Foto: Facebook Bitsa Lenkopane, burgemeester van die Kagisano Molopo-munisipaliteit in Noordwes, het die hooggeregshof in Mahikeng oor haar skorsing genader. Lenkopane (42) het die hof versoek om haar skorsing nietig te verklaar. Lenkopane voer aan dat die raad nie by magte is om enige raadslid te skors nie en dat die raad nie die LUR vir plaaslike regering in die provinsie versoek het om haar te skors, soos wat gestipuleer word, nie. Lenkopane is ook deur die ANC op verpligte verlof geplaas nadat sy deur die raad geskors is. Gerald Modise, woordvoerder van die ANC in Noordwes, het vroeër in ŉ verklaring gesê die party se provinsiale uitvoerende komitee het besluit Lenkopane moet op verlof geplaas word “totdat die situasie weer normaal is”. Lenkopane is deur die raad geskors omdat sy na bewering nie raadsvergaderings bywoon nie. Lenkopane, wat ook die provinsiale adjunksekretaris van die ANC Vroueliga in die provinsie is, is vroeër tot streeksvoorsitter van die party in die Dr. Ruth Segomotsi Mompati-distriksmunisipaliteit verkies. Sy is in Maart vanjaar skuldig bevind aan aanranding in die Ganyesa-landdroshof nadat sy ŉ EFF-raadslid, Boipelo Bareng, aangerand het. Sy is ses maande tronkstraf of ŉ boete van R5 000 opgelê en die vonnis is in geheel vir drie jaar opgeskort op voorwaarde dat sy nie weer aan dieselfde oortreding skuldig bevind word nie.